Evropa përpiqet për pavarësi energjetike nga Moska
Acarimi i marrëdhënieve me Rusinë ka shtuar shqetësimet në Evropë, ku 30% e nevojave energjetike plotësohen me gaz rus
Ndërkohë që Rusia dhe Perëndimi vënë në zbatim sanksione në përgjigje të veprimeve të njëri-tjetrit lidhur me aneksimin e Krimesë nga Moska, udhëheqësit evropianë të mbledhur në Bruksel po diskutojnë mënyrat për të reduktuar varësinë e kontinentit tek importet e gazit rus. Evropa blen rreth 30 për qind të gazit të saj nga Rusia dhe shumë udhëheqës të BE-së shqetësohen se kjo tregti i jep Moskës fuqi të tepruar. Inxhinierët operojnë një impiant për nxjerrjen e gazit në Pensilvani, një ndër dhjetëra pika në Shtetet e Bashkuara ku nxjerrja bazohet tek tekonologjia e frakturës me presion hidraulik me shpresën se kjo metodë do ta shndërrojë Amerikën në prodhuesen kryesore të gazit në botë. Evropa shpreson se kjo do të jetë përgjigja afat-gjatë ndaj varësisë tek gazi rus. Udhëheqësit evropianë duan që Amerika të fillojë të dërgojë gaz në formë të lëngëzuar në Evropë. Në bisedimet në Bruksel mbi projekt-marrëveshjen e tregtisë së lirë mes Shteteve të Bashkuara dhe Bashkimit Evropian, Komisioneri i BE-së për Tregtinë Karel De Gucht tha se energjia është një ndër temat parësore në diskutime: Ai thotë se Evropa ka një varësi tepër të madhe te vende të tjera, veçanërisht tek Rusia për nevojat energjetike. Por ai thotë se do të negociojë me Shtetet e Bashkuara për të importuar gaz. Analistët veçojnë një numër pengesash. Kostot e transportit do ta bëjnë gazin amerikan më të shtrenjtë se gazi rus. Kundërshtarët e kësaj projekt-marrëveshjeje në Shtetet e Bashkuara thonë se gazi i lirë i nxjerrë përmes presionit hidraulik nuk duhet të eksportohet pasi u jep bizneseve amerikane avantazh në tregun global. Për evropianët, diversifikimi i burimeve energjetike është çelësi për të ndryshuar marrëdhënien gjeopolitike me Rusinë, thotë Profesor Alan Riley i Universitetit të Londrës: Veprimet e Rusisë në Ukrainë e kanë zënë Evropën të papërgatitur dhe do të intensifikojnë përpjekjet për të gjetur burime të reja gazi, thotë Ian Bond i grupit studimor Qendra për Reforma Evropiane: Në qershor të vitit të kaluar, Greqia nënshkroi një marrëveshje për tubacionin nga fushat e gazit në Azerbajxhan për furnizimin e Bashkimit Evropian, duke ofruar një alternativë për importet ruse. Tubacioni TAP nuk pritet të ndërtohet deri në 2019. Të gjitha këto alternativa e forcojnë pozitën e Evropës, thotë Ian Bond. Por shumë analistë paralajmërojnë se çmimi i gazit mbetet faktori vendimtar për shumë blerës gazi në Evropë. Për Evropën gazi dhe nafta ruse mbeten më të lirat, megjithëse politikat ruse mund të jenë revoltuese.